ପ୍ରଧାନମନ୍ତ୍ରୀ ଗରିବ କଲ୍ୟାଣ ଅନ୍ନ ଯୋଜନା ଲାଗୁ ପାଇଁ ନିଷ୍ପତ୍ତି, ଏହି ଯୋଜନାରେ କ'ଣ ମିଳିବ ଜାଣନ୍ତୁ? : Odisha News Lens\nHome ›› ଦେଶ-ଦେଶାନ୍ତର ››ପ୍ରଧାନମନ୍ତ୍ରୀ ଗରିବ କଲ୍ୟାଣ ଅନ୍ନ ଯୋଜନା ଲାଗୁ ପାଇଁ ନିଷ୍ପତ୍ତି, ଏହି ଯୋଜନାରେ କ'ଣ ମିଳିବ ଜାଣନ୍ତୁ?\nପ୍ରଧାନମନ୍ତ୍ରୀ ଗରିବ କଲ୍ୟାଣ ଅନ୍ନ ଯୋଜନା ଲାଗୁ ପାଇଁ ନିଷ୍ପତ୍ତି, ଏହି ଯୋଜନାରେ କ'ଣ ମିଳିବ ଜାଣନ୍ତୁ?\nନୂଆଦିଲ୍ଲୀଃ ଦେଶରେ କୋଭିଡ୍ ମହାମାରୀ ଦ୍ରୁତ ବେଗରେ ମାଡୁଥିବା ବେଳେ ମୋଦି ସରକାର ପୁଣି ପ୍ରଧାନମନ୍ତ୍ରୀ ଗରିବ କଲ୍ୟାଣ ଅନ୍ନ ଯୋଜନା ଲାଗୁ ପାଇଁ ନିଷ୍ପତ୍ତି ନେଇଛନ୍ତି । ଏହି ଯୋଜନାରେ ସରକାର ମେ ଓ ଜୁନ୍ ମାସରେ ଗରିବଙ୍କୁ ମୁଣ୍ଡ ପିଛା ୫ କିଲୋଗ୍ରାମ ଲେଖାଏଁ ଚାଉଳ କିମ୍ବା ଗହମ ମାଗଣାରେ ଯୋଗାଇବେ । ପାଖାପାଖି ୮୦ କୋଟି ଲୋକ ଏହାର ଫାଇଦା ନେବାକୁ ଥିବା ବେଳେ ସରକାର ଏଥିପାଇଁ ୨୬,୦୦୦ କୋଟି ଟଙ୍କା ଖର୍ଚ୍ଚ କରିବେ ବୋଲି ଆକଳନ କରାଯାଇଛି ।\nମାସକୁ ମୁଣ୍ଡ ପିଛା ୫ କିଲୋଗ୍ରାମ୍ ଲେଖାଏଁ ଖାଦ୍ୟଶସ୍ୟ ଦୁଇମାସ ପାଇଁ ଯୋଗାଇ ଦିଆଯିବ । ଏହାଦ୍ୱାରା ଜାତୀୟ ଖାଦ୍ୟ ସୁରକ୍ଷା ଆଇନ, ୨୦୧୩ ଅଧୀନରେ ଆସୁଥିବା ପାଖାପାଖି ୮୦ କୋଟି ଲୋକ ଉପକୃତ ହେବେ । ମେ ଓ ଜୁନ୍ ମାସ ପାଇଁ ଏହା ମିଳିବ ।\nଉଲ୍ଲେଖଯୋଗ୍ୟ, ଗତବର୍ଷ କେନ୍ଦ୍ର ସରକାର କରୋନା ସଂକ୍ରମଣକୁ ରୋକିବା ସକାଶେ ଦେଶବ୍ୟାପୀ ଲକ୍ଡାଉନ୍ ଲାଗୁ କରିଥିଲେ । ଏହି ସମୟରେ ସର୍ବାଧିକ ପ୍ରଭାବିତ ଗରିବ ଲୋକଙ୍କ ମୁହଁରେ ଆହାର ଦେବା ପାଇଁ ପ୍ରଧାନମନ୍ତ୍ରୀ ଗରିବ କଲ୍ୟାଣ ଅନ୍ନ ଯୋଜନା ଆରମ୍ଭ ହୋଇଥିଲା ।\nଯୋଜନାରେ ପ୍ରତି ମାସ ମୁଣ୍ଡ ପିଛା ୫ କିଲୋଗ୍ରାମ ଚାଉଳ କିମ୍ବା ଗହମ ସହିତ ପ୍ରତି ପରିବାରକୁ ୧ କିଲୋ ଡାଲି ଯୋଗାଇ ଦିଆଯାଇଥିଲା । ମାର୍ଚ୍ଚରୁ ୩ ମାସ ପାଇଁ ଏହି ଯୋଜନା ଲାଗୁ କରାଯାଇଥିଲା । ପରେ ଏହାକୁ ୨୦୨୦ ନଭେମ୍ବର ୩୦ ପର୍ୟ୍ୟନ୍ତ ବଢ଼ାଯାଇଥିଲା ।ରାସନ୍ କାର୍ଡଧାରୀଙ୍କୁ ସେମାନଙ୍କ ନିୟମିତ ମାସିକ କୋଟା ବାଦ୍ ୫ କିଲୋ ଗହମ ବା ଚାଉଳ ଯୋଗାଇ ଦିଆଯାଇଥିଲା । ଏବେ ଦେଶରେ କରୋନା ସଂକ୍ରମଣ ସ୍ଥିତି ସାଙ୍ଘାତିକ ରୂପ ନେଇଥିବାରୁ ବିଭିନ୍ନ ରାଜ୍ୟରେ ଲକ୍ଡାଉନ୍ ଓ ସଟ୍ଡାଉନ୍ ଭଳି କୋଭିଡ୍ କଟକଣା ଲାଗୁ କରାଗଲାଣି । ତେଣୁ ଏହାର ପ୍ରଭାବରୁ ଗରିବଙ୍କୁ ଉପଶମ ଦେବା ପାଇଁ ମେ ଓ ଜୁନ୍ ମାସରେ ମାଗଣା ରାସନ୍ ଯୋଗାଇବାକୁ ନିଷ୍ପତ୍ତି ହୋଇଛି ।
